Zmluvné záväzky pre prijímateľa výzvy 17I04-04-V05, pri ktorých platí, že vykonávateľ nebude povinný poskytovať plnenie podľa Zmluvy o PPM dovtedy, kým mu prijímateľ nepreukáže ich splnenie.

**Povinnosti podľa tejto kapitoly sa vzťahujú na Zmluvu o PPM uzatvorenú s prijímateľom v rámci Výzvy na predkladanie žiadostí o poskytnutie prostriedkov mechanizmu na podporu výskumu a vývoja v oblasti digitálnej transformácie Slovenska 2, kód Výzvy: 17I04-04-V05**.

Povinnosť podľa čl. 4, ods. 4.10.1. Zmluvy o PPM: voči **Prijímateľovi nie je vykonávaná exekúcia** **alebo vedený iný výkon rozhodnutia** podľa osobitných predpisov, ktorých predmetom je nútený výkon povinnosti zaplatiť peňažnú sumu **vo výške vymáhaného nároku** za všetky takto vykonávané exekúcie alebo iné výkony rozhodnutia **vyššej ako 5 000 EUR** (slovom: päťtisíc eur), alebo ktorých predmetom je v jednotlivom prípade nútený výkon inej povinnosti, ktorá nespočíva v zaplatení peňažnej sumy, ak táto nepeňažná povinnosť akokoľvek priamo alebo nepriamo súvisí s **Projektom**, a to pri každej neuhradenej ŽoP.

**Vykonávateľ bude overovať splnenie danej povinnosti prijímateľa pri každej neuhradenej ŽoP**, a to najmä prostredníctvom overenia informácií v centrálnom registri exekúcií ([www.cre.sk](http://www.cre.sk)).

**V prípade, že overením v danom registri vykonávateľ identifikuje nesplnenie vyššie uvedenej povinnosti prijímateľa**, **bude pozastavený úkon vyplatenia prostriedkov mechanizmu pri neuhradenej ŽoP v súlade s článkom 9 ods. 5 písm. b) VZP.** Vykonávateľ vyzve prijímateľa, aby v stanovenej lehote[[1]](#footnote-1) preukázal, že vymáhaný nárok a všetky trovy súvisiace s výkonom rozhodnutia boli uhradené z jeho strany alebo že identifikovaný výkon rozhodnutia je bezpredmetný (napr. exekúcia nie je vykonávaná).

**V prípade, že v lehote stanovenej vykonávateľom prijímateľ preukáže požadovaným spôsobom splnenie danej povinnosti, úkon vyplatenia prostriedkov mechanizmu pri neuhradenej ŽoP bude pokračovať.** V tomto zmysle platí, že ak prijímateľ poruší vyššie uvedenú povinnosť definovanú   
čl. 4, ods. 4.10.1. Zmluvy o PPM, ale v lehote stanovenej vykonávateľom **preukáže** požadovaným spôsobom, že prišlo k uhradeniu vymáhaného nároku a všetkých trov súvisiacich s výkonom rozhodnutia alebo že identifikovaný výkon rozhodnutia je bezpredmetný, uvedená skutočnosť nepredstavuje dôvod na zamietnutie ŽoP.

**V prípade, že v lehote stanovenej vykonávateľom prijímateľ nepreukáže požadovaným spôsobom splnenie danej povinnosti, vzniká vykonávateľovi oprávnenie zamietnuť neuhradenú ŽoP. V prípade, ak prijímateľ v stanovenej lehote nepreukáže, že prišlo k uhradeniu vymáhaného nároku a všetkých trov súvisiacich s výkonom rozhodnutia, alebo že identifikovaný výkon rozhodnutia je bezpredmetný, je vykonávateľ oprávnený vyvodiť dôsledky spojené s porušením Zmluvy o PPM zo strany prijímateľa a odstúpiť od Zmluvy o PPM v súlade s čl. 11 ods. 7 písm. q) VZP.**

**Spôsob preukázania**

Za začatie vedenia výkonu rozhodnutia sa považuje doručenie poverenia na vykonanie exekúcie exekútorovi, resp. vydanie rozhodnutia o začatí daňového exekučného konania.

Prijímateľ splní vyššie uvedenú povinnosť týkajúcu sa vedenia výkonu rozhodnutia, ak nie je voči nemu vykonávaná exekúcia alebo vedený iný výkon rozhodnutia, resp. ak preukáže, že exekúcia alebo iný výkon rozhodnutia sú voči nemu vedené nedôvodne.

Ak je voči prijímateľovi v centrálnom registri exekúcií evidovaná exekúcia ako právoplatne neskončená, a prijímateľ preukáže, že takáto exekúcia je voči nemu vedená nedôvodne, alebo že nie je vykonávaná, je potrebné, aby doložil vykonávateľovi relevantné dokumenty, z ktorých vyplývajú dané skutočnosti.

V prípade, ak sa prijímateľ bráni námietkami voči exekúcii (podľa právnej úpravy platnej do 31.03.2017), závisí od právoplatného rozhodnutia súdu o námietkach, či exekúcia voči prijímateľovi bola vedená dôvodne alebo nie.

Prijímateľ preukáže, že exekúcia je voči nemu evidovaná v centrálnom registri exekúcií nedôvodne predovšetkým tak, že predloží vykonávateľovi právoplatné rozhodnutie súdu o zastavení exekúcie a súd zároveň zaviaže k úhrade trov exekúcie oprávneného, alebo v prípade, ak na ich úhradu zaviaže povinného, boli trovy povinným uhradené.

Uvedená povinnosť prijímateľa sa považuje za splnenú aj vtedy, keď prijímateľ relevantnými dokumentmi (predovšetkým vyjadrením súdneho exekútora či skončením exekučného konania po zastavení exekúcie exekútorom) preukáže, že exekvovanú povinnosť vrátane trov exekúcie splnil.

V prípade, ak je voči prijímateľovi evidovaná exekúcia, pri ktorej sa postupuje podľa **Zákona** **č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení účinnom do 31.3.2017**, prijímateľ splní vyššie uvedenú povinnosť aj vtedy, ak exekvovanú povinnosť splnil v čase medzi podaním návrhu na vykonanie exekúcie a doručením upovedomenia o začatí exekúcie, bez ohľadu na to, či v takomto prípade uhradil trovy exekúcie. Ak však prijímateľ splnil exekvovanú povinnosť až po tom, ako mu bolo doručené upovedomenie o začatí exekúcie a neuhradil trovy exekúcie, neplatí pravidlo uvedené v prvej vete tohto odseku.

Povinnosť podľa čl. 4, ods. 4.10.2. Zmluvy o PPM: **neexistencia dlhu voči prijímateľovi na daniach vedených miestne príslušným daňovým úradom v sume vyššej ako 170 EUR** (slovom: stosedemdesiat eur), resp. preukázanie uhradenia dlhu na daniach vedených miestne príslušným daňovým úradom presahujúceho uvedenú sumu alebo schválený splátkový kalendár na dlh presahujúci uvedenú sumu a jeho plnenie, a to **pri predložení prvej a záverečnej ŽoP**.

Povinnosť podľa čl. 4, ods. 4.10.3. Zmluvy o PPM: **neexistencia dlhu voči prijímateľovi na poistnom na sociálne poistenie** (vrátane príspevkov na starobné dôchodkové sporenie) v sume vyššej ako 40 EUR (slovom: štyridsať eur), resp. preukázanie uhradenia dlhu na poistnom na sociálne poistenie (vrátane príspevkov na starobné dôchodkové sporenie) presahujúceho uvedenú sumu alebo schválený splátkový kalendár na dlh presahujúci uvedenú sumu a jeho plnenie, a to **pri predložení prvej a záverečnej ŽoP**.

Povinnosť podľa čl. 4, ods. 4.10.4. Zmluvy o PPM: **neexistencia dlhu voči prijímateľovi na zdravotnom poistení v žiadnej zdravotnej poisťovni poskytujúcej verejné zdravotné poistenie v Slovenskej republike v sume vyššej ako 100 EUR** (slovom: sto eur), resp. preukázanie uhradenia dlhu na zdravotnom poistení presahujúceho uvedenú sumu alebo schválený splátkový kalendár na dlh presahujúci uvedenú sumu a jeho plnenie, a to **pri predložení prvej a záverečnej ŽoP**.

**Vykonávateľ bude overovať splnenie daných povinností prijímateľa pri predložení prvej ŽoP a záverečnej ŽoP,** a to najmä prostredníctvom overenia informácií v:

* zozname daňových dlžníkov, ktorý je verejne dostupný na<https://www.financnasprava.sk/sk/elektronicke-sluzby/verejne-sluzby/zoznamy/detail/_f4211cf3-eb6d-4b43-928e-a62800e27a3a> a
* zozname dlžníkov vedenom Sociálnou poisťovňou, ktorý je verejne dostupný na <https://www.socpoist.sk/zoznam-dlznikov-emw/487s> a
* zoznamoch dlžníkov vedených zdravotnými poisťovňami poskytujúcimi verejné zdravotného poistenie v SR, ktoré sú verejne dostupné na:
* <https://www.vszp.sk/platitelia/platenie-poistneho/zoznam-dlznikov.html> (Všeobecná zdravotná poisťovňa, a.s.),
* <http://www.dovera.sk/overenia/dlznici/zoznam-dlznikov> (DÔVERA zdravotná poisťovňa, a.s.),
* <https://www.union.sk/zoznam-dlznikov> (Union poisťovňa, a.s.).

**V prípade, že overením v príslušných registroch vykonávateľ identifikuje nesplnenie čo i len jednej z vyššie uvedených povinností prijímateľa**, **bude pozastavený úkon vyplatenia prostriedkov mechanizmu pri relevantnej ŽoP.** Vykonávateľ vyzve prijímateľa, aby v stanovenej lehote preukázal, že preukázateľne uhradil dlh, resp. že má schválený splátkový kalendár na dlh presahujúci uvedenú sumu zo strany príslušného daňového úradu, resp. Sociálnej poisťovne, resp. príslušnej zdravotnej poisťovne (ďalej aj „relevantná inštitúcia“) a daný splátkový kalendár plní.

**V prípade, že v lehote stanovenej vykonávateľom prijímateľ preukáže požadovaným spôsobom, že došlo k uhradeniu dlhu, resp. k schváleniu splátkového kalendára a k jeho plneniu**, **úkon vyplatenia prostriedkov mechanizmu pri relevantnej ŽoP bude pokračovať.** Platí teda, že ak prijímateľ poruší niektorú z vyššie uvedených povinností definovaných v čl. 4, ods. 4.10.2. – 4.10.4. Zmluvy o PPM, ale v lehote stanovenej vykonávateľom preukáže požadovaným spôsobom, že došlo k uhradeniu dlhu, resp. k schváleniu splátkového kalendára a k jeho plneniu, uvedené nepredstavuje dôvod na zamietnutie ŽoP.

**V prípade, že v lehote stanovenej vykonávateľom prijímateľ nepreukáže požadovaným spôsobom, že došlo k uhradeniu dlhu, resp. k schváleniu splátkového kalendára a k jeho plneniu, vzniká vykonávateľovi oprávnenie zamietnuť relevantnú ŽoP. V prípade, ak prijímateľ v stanovenej lehote nepreukáže, že došlo k uhradeniu dlhu, resp. k schváleniu splátkového kalendára a k jeho plneniu, je vykonávateľ oprávnený vyvodiť dôsledky spojené s porušením Zmluvy o PPM zo strany prijímateľa a odstúpiť od Zmluvy o PPM v súlade s čl. 11 ods. 7 písm. q) VZP.**

**Spôsob preukázania**

**Splatenie dlhu prijímateľ nepreukazuje** predložením potvrdenia relevantnej inštitúcie. Vykonávateľ uvedenú skutočnosť overuje prostredníctvom overenia informácií vo vyššie uvedených verejných registroch.

**Schválenie splátkového kalendára preukazuje** **prijímateľ** potvrdením zo strany relevantnej inštitúcie o jeho schválení (napr. rozhodnutie Sociálnej poisťovne o schválení splátkového kalendára spolu s prílohou, ktorú tvorí splátkový kalendár).

**Plnenie splátkového kalendára preukazuje** **prijímateľ** predložením dokumentov preukazujúcich úhradu peňažných prostriedkov na príslušný účet v súlade so schváleným splátkovým kalendárom.

Prijímateľ je povinný bezodkladne informovať vykonávateľa o tom, že mu bol zo strany relevantnej inštitúcie zrušený splátkový kalendár (ak relevantné).

Ďalšie zmluvné záväzky pre prijímateľa výzvy 17I04-04-V05

**Schválením Žiadosti o PPM a uzatvorením Zmluvy o PPM nevzniká automatický nárok na vyplatenie prostriedkov mechanizmu, pokiaľ realizované aktivity a uplatnené výdavky nespĺňajú podmienky oprávnenosti stanovené Výzvou**

V tejto súvislosti upozorňujeme najmä na posúdenie oprávnenosti výdavkov nárokovaných na zmluvný výskum, ak relevantné, ktorého zadanie a realizácia (vrátane výstupov) v rámci experimentálneho vývoja bude predmetom posúdenia v súlade s kapitolou 2.2.1 Oznámenia Komisie – Rámec pre štátnu pomoc na výskum, vývoj a inovácie (2022/C 414/01):

„2.2.1. Výskum v mene podnikov (zmluvný výskum alebo výskumné služby)

26. Ak sa výskumná organizácia alebo výskumná infraštruktúra využíva na vykonávanie zmluvného výskumu alebo poskytovanie výskumnej služby podniku, ktorý spravidla stanoví podmienky zmluvy, vlastní výsledky výskumných činností a nesie riziko neúspechu, podniku nebude spravidla prevedená žiadna štátna pomoc, ak je výskumnej organizácii alebo výskumnej infraštruktúre vyplatená primeraná odmena za jej služby, najmä v prípade, keď je splnená jedna z týchto podmienok:

a) výskumná organizácia alebo výskumná infraštruktúra poskytuje svoju výskumnú službu alebo zmluvný výskum za trhovú cenu alebo

b) ak neexistuje trhová cena, výskumná organizácia alebo výskumná infraštruktúra poskytuje svoju výskumnú službu alebo zmluvný výskum za cenu, ktorá:

- odráža celkové náklady služby a vo všeobecnosti zahŕňa maržu stanovenú podľa marží zvyčajne uplatňovaných podnikmi pôsobiacimi v odvetví príslušnej služby, alebo

- je výsledkom rokovaní za podmienok trhového odstupu, keď sa výskumná organizácia alebo výskumná infraštruktúra ako poskytovateľ služby pri rokovaní usiluje o to, aby pri uzatvorení zmluvy dosiahla maximálny hospodársky prospech a pokryla aspoň svoje hraničné náklady.

27. Ak si výskumná organizácia alebo výskumná infraštruktúra ponecháva vlastníctvo práv duševného vlastníctva alebo prístupové práva k právam duševného vlastníctva, ich trhová hodnota sa môže odpočítať od ceny splatnej za príslušné služby.“.

1. Pri určení lehoty vykonávateľ dodržiava princípy primeranosti a rovnakého zaobchádzania a táto lehota nesmie byť kratšia ako 5 pracovných dní. [↑](#footnote-ref-1)