**** **Metodické usmernenie**

**k finančným tokom  pri zapojení**

**partnerov**





|  |  |
| --- | --- |
| **Názov:** | Metodické usmernenie k finančným tokom pri zapojení partnerov |
| **Verzia:** | 1.0 |
| **Vydala:** | Národná implementačná a koordinačná autorita -  Úrad podpredsedu vlády Slovenskej republiky pre Plán obnovy a znalostnú ekonomiku, sekcia plánu obnovy |
| **Dátum vydania:** | 17.12.2025 |
| **Dátum účinnosti:** | 18.12.2025 |
| **Schválil:** | Ing. Erna Dohnáliková  generálna riaditeľka sekcie plánu obnovy |

Obsah

[1](#_Toc216972303)

[**1.** **Úvod** 6](#_Toc216972304)

[**2.** **Všeobecné zásady** 6](#_Toc216972305)

[**3.** **Špecifické prípady projektov realizovaných prijímateľom a partnerom** 7](#_Toc216972306)

[**3.1** **Finančný tok v rámci verejného sektora** 7](#_Toc216972307)

[**3.2** **Finančný tok z verejného sektora do súkromného sektora** 8](#_Toc216972308)

[**3.3** **Finančný tok zo súkromného sektora do verejného sektora** 8](#_Toc216972309)

[3.3.1 Spôsob trojstupňového finančného toku: 8](#_Toc216972310)

[4. **Osobitné povinnosti vykonávateľov** v prípade proporčného vzťahu medzi prijímateľom a partnerom 11](#_Toc216972311)

[**4.1** **Povinnosti vykonávateľa** 11](#_Toc216972312)

[**4.2** **Odporúčané kontrolné mechanizmy vykonávateľa** 11](#_Toc216972313)

**Zoznam skratiek a vysvetlivky niektorých pojmov**

Pre účely tohto MU je:

**Národná implementačná a koordinačná autorita (ďalej len “NIKA”)** vydáva toto usmernenie v súlade § 4zákona č. 368/2021 o mechanizme na podporu obnovy a odolnosti a o zmene a doplnení niektorých zákonov (ďalej len „zákon o mechanizme“).

**Vykonávateľ** je zodpovedný za realizáciu konkrétnych investícií a reforiem, ktoré sú zahrnuté v Pláne obnovy a za plnenie stanovených míľnikov a cieľov.

**Sprostredkovateľ** je ústredný orgán štátnej správy, štátna rozpočtová organizácia, štátna príspevková organizácia vyšší územný celok, obec alebo iná právnická osoba, ktorá vykonáva časť úloh vykonávateľa, a to v mene vykonávateľa a na jeho účet.Postavenie a úlohy sprostredkovateľa sú upravené v ustanovení § 6 zákona o mechanizme. V prípade, ak MU uvádza povinnosti vykonávateľa a pre konkrétne opatrenie boli tieto povinnosti delegované na sprostredkovateľa, má sa za to, že relevantné časti MU sa rovnako vzťahujú aj na sprostredkovateľa.

**Prijímateľ** v súlade § 2 písm. e) zákona o mechanizme je osobou, ktorej sa poskytujú prostriedky mechanizmu od nadobudnutia účinnosti zmluvy podľa § 14 alebo zmluvy podľa § 18 ods. 4, spravidla na uspokojenie vlastných potrieb. Z pohľadu nariadenia o mechanizme môže byť prijímateľ spravidla považovaný za konečného prijímateľa finančných prostriedkov.

**Partner** v súlade s § 2 písm. m) zákona o mechanizme je osobou, ktorá sa v záujme dosahovania spoločných cieľov s prijímateľom spolupodieľa na realizácii investície alebo realizácii reformy na základe písomnej zmluvy s prijímateľom a ktorá zároveň nemá vo vzťahu k prijímateľovi postavenie dodávateľa alebo subdodávateľa. Partnerom je aj osoba, ktorá sa v záujme dosahovania spoločných cieľov spolupodieľa na príprave realizácie investície alebo príprave realizácie reformy so žiadateľom, ak sa následne spolupodieľa na realizácii tejto investície alebo realizácii tejto reformy a ktorá zároveň nemá vo vzťahu k žiadateľovi postavenie dodávateľa alebo subdodávateľa. Na jednotlivých  projektoch môžu participovať viacerí partneri – v  takomto prípade sa rovnako vzťahujú povinnosti v tomto MU na všetkých partnerov projektu (bez ohľadu na to, či toto MU používa jednotné alebo množné číslo)

**Dodávateľ** je osoba alebo skupina osôb, ktorá s vykonávateľom, sprostredkovateľom, osobou vykonávajúcou finančné nástroje, prijímateľom alebo partnerom uzavrie alebo uzavrela odplatnú zmluvu na dodanie protiplnenia, ktorým sú najmä dodanie tovaru, uskutočnenie stavebných prác alebo poskytnutie služby na zabezpečenie realizácie investície alebo realizácie reformy. Na účely určenia dodávateľa sa za protiplnenie považuje aj také plnenie, na ktoré sa neuplatňuje zákon o verejnom obstarávaní, ako napr. prevod vlastníckeho práva alebo poskytnutie nájmu k existujúcej nehnuteľnosti. Charakteristikou dodávateľa podľa zákona nie je napĺňanie vlastných potrieb ale poskytnutie konkrétneho plnenia za finančnú protihodnotu.

**DPH** - Daň z pridanej hodnoty

**ELÚR** - Evidenčný list úprav rozpočtu

**ESA** **2010** - Európsky systém národných a regionálnych účtov ESA 2010

**EÚ** - Európska únia

**ISPO** - Informačný systém Plánu obnovy

**LVV** - Limit verejných výdavkov

**MU** - Metodické usmernenie

**MUR** - Modul úprav rozpočtu

**POO** - Plán obnovy a odolnosti SR

**RIS** - Rozpočtový informačný systém

**SIPOO** - Systém implementácie Plánu obnovy

**ŠRO** - Štátna rozpočtová organizácia

**ŠÚ** **SR** - Štatistický úrad Slovenskej republiky

**VS** - Verejná správa

**ZoP** - Zmluva o partnerstve

**ZoPPM** - Zmluva o poskytnutí prostriedkov mechanizmu

**ŽoP** - Žiadosť o platbu

**ŽoPPM** - Žiadosť o poskytnutie prostriedkov mechanizmu

1. **Úvod**

Cieľom tohto metodického usmernenia (MU) je zadefinovať základné pravidlá pre usmerňovanie v oblasti finančných tokov a výkazníctvo pre projekty v oblasti výskumu a vývoja, ktoré sú realizované prijímateľom a partnerom/partnermi za účelom plnenia míľnikov a cieľov Plánu obnovy a odolnosti SR. **Toto metodické usmernenie** určuje jednotný postup finančného riadenia a nastavenia špecifických implementačných vzťahov pri spolupráci v oblasti výskumu a vývoja (R&D) za účelom zabezpečenia správneho vykazovania verejných prostriedkov v rámci projektov Plánu obnovy a odolnosti Slovenskej republiky (ďalej len „POO“) v systéme národných účtov (ďalej len „NÚ“).

Usmernenie sa vzťahuje na projekty, ktoré sú realizované prijímateľom a partnerom / prípadne partnermi, so špecifickým zreteľom na prípady, v ktorých je prijímateľom subjekt súkromného sektora a partnermi sú subjekty verejnej správy.

Cieľom je:

* zabezpečiť **správne a transparentné finančné toky** medzi vykonávateľom, prijímateľom a partnerom,
* predchádzať **porušeniam zákona č. 523/2004 Z. z. o rozpočtových pravidlách verejnej správy** a o zmene a doplnení niektorých zákonov v znení neskorších predpisov (ďalej len „zákon č. 523/2004 Z. z.“),
* posilniť **kontrolu a spätné dohľadanie tokov** POO.

Metodické usmernenie je určené pre:

* **Vykonávateľa/sprostredkovateľa** ako správcu kapitoly, resp. rozpočtovú organizáciu v jeho zriaďovateľskej pôsobnosti,
* **Prijímateľa,** ktorý má zmluvný vzťah s vykonávateľom/sprostredkovateľom (Zmluva o poskytnutí prostriedkov mechanizmu – ZoPPM),
* **Partnera projektu,** ktorý má zmluvný vzťah s  prijímateľom (Zmluva o partnerstve – ZoP).

1. **Všeobecné zásady**

Finančné toky v rámci  projektu, ktorý je realizovaný prijímateľom a partnermi, sa riadia príslušnými ustanoveniami Zmluvy o poskytnutí prostriedkov mechanizmu („ďalej len „ZoPPM“) a Zmluvy o partnerstve (ďalej len „ZoP“).

**Štandardný postup**

ZoPPM uzatvára štandardne vykonávateľ/sprostredkovateľ s úspešným žiadateľom, ktorý je prijímateľom prostriedkov mechanizmu. Prijímateľ je zodpovedný za realizáciu projektu a dosiahnutie jeho cieľov, predkladá žiadosti o platbu (ďalej len „ŽoP“) a prijíma prostriedky mechanizmu.

V prípade, ak projekt realizuje prijímateľ spoločne s  partnerom/partnermi, tak

* + partneri sú uvedení v ZoPPM
  + partner spravidla nie je zmluvnou stranou ZoPPM
  + prijímateľ má zmluvný vzťah s partnerom/partnermi na základe ZoP.

V prípade, že partner nie je zmluvnou stranou ZoPPM, je finančný tok trojstupňový:

Vykonávateľ/sprostredkovateľ → prijímateľ → partner

V rámci procesu poskytovania prostriedkov prijímateľ:

* obdrží od partnera podklady pre prípravu ŽoP
* predkladá ŽoP osobitne za výdavky svojho subjektu a ŽoP za partnera podľa schváleného rozpočtu projektu
* prijíma prostriedky za partnera a bez zbytočného odkladu ich ďalej postupuje partnerovi
* v prípade, ak je relevantné (pre systémy financovania zálohovými platbami a predfinancovaním), prijíma od partnera podklady pre zúčtovanie
* predkladá zúčtovanie vykonávateľovi za výdavky svojho subjektu a osobitne za výdavky partnera
* prijíma od partnera nezúčtovanú časť zálohy/predfinancovania a postupuje ju vykonávateľovi
* vymáha od partnera neoprávnené prostriedky (v rámci tzv. „vratiek“), ak je relevantné, a postupuje ich vykonávateľovi

Presné postupy sa určia v zmluvnom vzťahu medzi prijímateľom a partnerom (ZoP).

1. **Špecifické prípady projektov realizovaných prijímateľom a partnerom**

Podľa právnej formy prijímateľa a partnera/partnerov, môžu nastávať špecifické situácie, ktoré si vyžadujú špecifické postupy pri realizácii finančných tokov.

## **Finančný tok v rámci verejného sektora**

V prípade poskytnutia prostriedkov mechanizmu prijímateľovi, ktorý je subjektom verejnej správy a nie je v zriaďovateľskej pôsobnosti správcu kapitoly, ktorý je vykonávateľom/sprostredkovateľom, sa finančné prostriedky POO poskytujú formou:

* rozpočtového opatrenia, ak je prijímateľom štátna rozpočtová organizácia (ďalej len „ŠRO“). Zmeny na úrovni rozpočtu sa vykonávajú v rozpočtovom informačnom systéme (ďalej len „RIS“) prostredníctvom evidenčného listu úprav rozpočtu (ďalej len „ELÚR“). Evidencia ŽOP naviazaná na spomínanú úpravu sa zachytáva na podsúvahových účtoch.
* transferu v prípade, ak je prijímateľom iný subjekt verejnej správy, ktorý nie je ŠRO. Platba je realizovaná finančným prevodom na základe predloženej ŽOP priamo z výdavkového účtu správcu kapitoly štátneho rozpočtu, ktorý je vykonávateľom/sprostredkovateľom.

Vnútorné členenie limitu verejných výdavkov pripadajúceho na kapitolu vykonávateľa/sprostredkovateľa pre štátne rozpočtové organizácie, štátne príspevkové organizácie, prípadne preddavkové organizácie je v pôsobnosti správcu kapitoly.

Tento metodický postup k finančným tokom sa nevzťahuje na rozpočtové organizácie obcí a vyšších územných celkov. Tento metodický postup nepredpokladá účasť rozpočtových organizácií obcí a vyšších územných celkov v postavení prijímateľa ani partnera projektu. Výdavky na DPH k Plánu obnovy a odolnosti (ďalej len „výdavky DPH“) sa započítavajú do limitu verejných výdavkov. Pri zapojení prostriedkov na DPH z predchádzajúcich rokov v aktuálnom rozpočtovom roku je potrebné, aby správca kapitoly realizoval také opatrenia v rozpočte, aby nedošlo k prekročeniu limitu verejných výdavkov.

Ak v súvislosti s transferom prostriedkov POO a DPH dochádza v rámci implementácie k zmene rozpočtu subjektov verejnej správy, a to na strane vykonávateľa/sprostredkovateľa alebo prijímateľa prostriedkov, dotknutý vykonávateľ/sprostredkovateľ je povinný zabezpečiť vypracovanie ELÚRu v RIS v module MUR aj na strane prijímateľa transferu, čím sa zabezpečí úprava limitu verejných výdavkov poskytovateľa transferu a úprava limitu verejných výdavkov prijímateľa transferu. Takto vypracovaný transferový ELÚR zasiela vykonávateľ/sprostredkovateľ na schválenie nadriadenej organizácii.

U prijímateľa modul MUR automaticky vygeneruje úpravu limitu verejných výdavkov za zdroj DPH príslušného subjektu územnej samosprávy.

Do limitu verejných výdavkov štátnych príspevkových organizácií a ostatných subjektov verejnej správy rozpočtovaných v rozpočte verejnej správy sa zahŕňajú aj prostriedky z predchádzajúcich rokov pod kódom zdroja DPH vrátane vratiek zo zúčtovania transferov viažucich sa k výdavkom pod kódom zdroja DPH. Upozorňujeme, že použitie týchto prostriedkov je možné len za podmienky dodržania limitu verejných výdavkov subjektu verejnej správy v danom roku.

## **Finančný tok z verejného sektora do súkromného sektora**

V prípade poskytnutia prostriedkov mechanizmu POO partnerom zo súkromného sektora sa finančné prostriedky POO na základe predloženej ŽOP poskytujú formou transferu:

* priamo z výdavkového účtu prijímateľa, ak je prijímateľom ŠRO, alebo
* z účtu určeného na výdavky z prostriedkov EÚ a prostriedkov na spolufinancovanie zo štátneho rozpočtu, prípadne z bežného účtu prijímateľa, ak ide o iný subjekt verejnej správy ako ŠRO.

Výdavok je teda priamo realizovaný mimo sektor verejnej správy. Prijímateľ zaznamená poskytnutie transferu s príslušnou transferovou podpoložkou v rámci bežných transferov alebo kapitálových transferov poskytovaných mimo sektor verejnej správy.

Partner zo súkromného sektora je povinný zabezpečiť účelové použitie a riadne zúčtovanie prostriedkov POO a DPH, ak bola poskytnutá prijímateľovi záloha alebo predfinancovanie, v súlade s partnerskou zmluvou a so všetkými uplatniteľnými predpismi.

Použitie prostriedkov z vratiek DPH z predchádzajúcich rokov vykonávateľom je možné len za podmienky dodržania limitu verejných výdavkov subjektu v danom roku. Prijímateľ aj partner sú povinní vysporiadať vratky POO aj DPH prostredníctvom „žiadosti o vrátenie“ vykonávateľovi, pričom postup závisí od toho, či ide o vratku prijímateľa alebo partnera.

## **Finančný tok zo súkromného sektora do verejného sektora**

### Spôsob trojstupňového finančného toku:

**Vykonávateľ/sprostredkovateľ – Prijímateľ: súkromný sektor – Partner: verejný sektor**

Existujú dva základné spôsoby nastavenia spolupráce medzi súkromnými a verejnými inštitúciami pri realizácii projektov v oblasti výskumu a vývoja financovaných z Plánu obnovy a odolnosti:

1. „dodávateľský“ spôsob : model spolupráce súkromného subjektu, ktorý si prostredníctvom zmluvného vzťahu objedná výkony výskumu a vývoja vo zvolenej oblasti od verejného subjektu, pričom výsledok výskumu vlastní prijímateľ. V tomto prípade nejde teda o partnerstvo v zmysle zákona o mechanizme ale o dodávateľský vzťah.

Vzťah medzi prijímateľom zo súkromného sektora a  zapojeným subjektom verejnej správy je v tomto prípade riešený v rámci zmluvných dodávateľsko-odberateľských vzťahov. Výdavky, resp. príjmy spojené s úhradou tovarov a služieb v rámci takéhoto zmluvného vzťahu sa klasifikujú na príslušných vecných výdavkových alebo príjmových podpoložkách ekonomickej klasifikácie rozpočtovej klasifikácie.

V danom prípade neprichádza k „transferovému“ párovému ELÚRu medzi kapitolou vykonávateľa/ sprostredkovateľa a subjektom verejnej správy (pretože projekt realizuje súkromný prijímateľ zo svojho projektu, nie subjekt verejnej správy).

Ak je súčasťou dodávateľsko-odberateľských vzťahov subjekt verejnej správy (napr. verejná vysoká škola, verejná výskumná inštitúcia alebo iný subjekt verejnej správy), príjem z dodávky tovarov, služieb alebo výskumných činností sa považuje za vlastný príjem z trhovej činnosti. Tento príjem sa eviduje, účtuje a používa v súlade s osobitnými právnymi predpismi, napr. zákon č. 131/2002 Z. z. o vysokých školách, zákon č. 243/2017 Z. z. o verejných výskumných inštitúciách a pod..

1. „proporčný princíp“, ktorý sa vzťahuje na realizáciu projektov Plánu obnovy a odolnosti na princípe partnerstva na projekte; pričom musia byť dodržané nasledovné zásady:

• je vopred jasné, akú časť aktivít vykoná partner zo sektora verejnej správy,

• výsledok aktivít partnera za ním vykonanú časť je jeho vlastníctvom a/alebo

• benefity získané z projektu sú primerane alokované partnerovi zo sektora verejnej správy podľa jeho vstupu do projektu.

Dosiahnuté výsledky alebo benefity z projektu sa zaznamenávajú ako aktívum (výsledok vedecko-výskumnej činnosti aj vo verejnom sektore).

Z hľadiska finančných tokov je implementácia zložitejšia ako pri bežnej implementácii projektov, pretože:

* prijímateľ nie je subjektom verejnej správy, ale disponuje verejnými prostriedkami,
* následne preposiela časť týchto prostriedkov partnerovi (subjektu verejnej správy) – ide prakticky o automatické poskytnutie prostriedkov a u konečného príjemcu (partnera) sa po presmerovaní budú zaznamenávať prostriedky ako platené priamo z POO,
* do procesu vstupujú aj prostriedky DPH, ktoré  ovplyvňujú limit verejných výdavkov,
* vzniká povinnosť sledovať aj toky vratiek a zabezpečiť, aby nedošlo k dvojitému zaznamenaniu výdavkov v sektore verejnej správy.

**Postupy a povinnosti zapojených subjektov pri trojstupňových finančných tokoch:**

1. **Vykonávateľ/sprostredkovateľ zodpovedá za:**
2. Zmluvné nastavenie
   * uzatvára zmluvu o poskytnutí prostriedkov mechanizmu s prijímateľom.
   * overuje, či partnerská zmluva medzi prijímateľom zo súkromného sektora a partnerom z verejného sektora definuje jednoznačné úlohy, výšku príspevku, spôsob financovania a vlastnícke práva k výsledkom výskumu a vývoja.
   * kontroluje vecnú a finančnú realizáciu míľnikov a cieľov.
   * zabezpečuje reporting a poskytovanie údajov pre NIKA.
3. Kontrolu Žiadostí o platbu (ďalej len „ŽoP“)
   * vykonávateľ/sprostredkovateľ overuje oprávnenosť výdavkov, vrátane výdavkov na DPH a podmienky partnerstva.
   * overuje výšku alikvotnej časti platby určenej pre verejného partera podľa zmluvy.
   * zodpovedá za správnosť a úplnosť evidencie ŽoP v agendovom informačnom systéme Plánu obnovy (ISPO), pričom zabezpečuje ich oddelené zaznamenanie podľa prijímateľa a oddelene za partnera, ktorého sa platba alebo jej vyúčtovanie týka.
4. Oblasť rozpočtu a LVV
   * vykonávateľ pre účely zabezpečenia finančných prostriedkov na vykonávanie Plánu obnovy rozpočtuje pri príprave návrhu rozpočtu verejnej správy aj výdavky na implementáciu investícií a reforiem Plánu obnovy, za ktoré zodpovedá.
   * pri určovaní kódov zdroja pre finančné prostriedky z Plánu obnovy a odolnosti postupuje v súlade s Príručkou na zostavenie návrhu rozpočtu verejnej správy na príslušné roky.
   * v prípade zapojenia sprostredkovateľa do implementácie zabezpečuje zdrojové krytie na strane sprostredkovateľa vykonávateľ rozpočtovým opatrením.
   * vykonávateľ/sprostredkovateľ zodpovedá za správne účtovné vykazovanie transferov.
   * výdavky na DPH sa zahŕňajú do limitu verejných výdavkov v súlade so zákonom č. 523/2004 Z. z. a Príručkou na zostavenie návrhu rozpočtu verejnej správy na príslušné roky.
   * vykonávateľ/sprostredkovateľ rozdelí celkovú sumu poskytovaných prostriedkov POO a DPH medzi prijímateľa a partnera (ktorý je subjektom verejnej správy) podľa príslušných podpoložiek ekonomickej klasifikácie rozpočtovej klasifikácie na sumu určenú prijímateľovi a sumu určenú partnerovi, ktorý je subjektom verejnej správy.
   * v prípade partnera, ktorým je subjekt verejnej správy, vykonávateľ/sprostredkovateľ použije zodpovedajúcu podpoložku v rámci transferových položiek ekonomickej klasifikácie rozpočtovej klasifikácie 641 Transfery v rámci verejnej správy alebo 721 Transfery v rámci verejnej správy a cez transferový výdavkový ELÚR určí konkrétny subjekt verejnej správy, ktorý je partnerom,
   * vykonávateľ/sprostredkovateľ zašle celkovú sumu finančných prostriedkov efektívnym spôsobom prijímateľovi a následne prijímateľ zašle efektívnym prevodom sumu určenú na základe zmluvných podmienok partnerovi.
   * všetky platby vykonávateľ/sprostredkovateľ realizuje prijímateľovi na základe predložených a schválených ŽOP výlučne z výdavkového účtu vykonávateľa/sprostredkovateľa.
5. Účtovníctvo
   * vykonávateľ je povinný viesť riadne účtovníctvo v súlade s Používateľským manuálom k vedeniu účtovníctva pri implementácii prostriedkov mechanizmu POO v Centrálnom ekonomickom systéme.
   * pre účtovanie v module M18 – Finančné účtovníctvo postupuje v súlade s kapitolou 4.5.2 s dôrazom na správne zadanie inštitucionálneho subsektora na účte 379 142 1107.
6. **Prijímateľ** je formálnym príjemcom prostriedkov z Plánu obnovy a odolnosti SR a zodpovedá za ich riadne, transparentné a účelové použitie v súlade so zmluvou o poskytnutí prostriedkov mechanizmu a partnerskou zmluvou. V rámci tejto zodpovednosti:
   * eviduje prijaté prostriedky od vykonávateľa/sprostredkovateľa ako príjem verejných prostriedkov
   * zabezpečuje oddelenú analytickú účtovnú evidenciu verejných prostriedkov, t.j. všetkých platieb POO za svoju oblasť a evidenciu platieb partnerovi.
   * zabezpečuje transparentné použitie a bezodkladné pridelenie prostriedkov partnerovi (subjektu verejnej správy) podľa partnerskej zmluvy a schválených ŽoP zo strany vykonávateľa/sprostredkovateľa.
   * zodpovedá za časové a vecné čerpanie výdavkov v súlade so schváleným projektom.

V oblasti zmluvných vzťahov s partnerom alebo partnermi ako tretími stranami ako aj žiadostí o platbu (ŽoP) prijímateľ:

* + uzatvára Zmluvu o partnerstve s partnerom/partnermi, v ktorej by malo byť uvedené:
    - presný popis aktivít podľa schválenej Žiadosti o poskytnutie prostriedkov mechanizmu (ŽoPPM),
    - rozpočet prislúchajúci jednotlivým partnerom (výška finančných prostriedkov),
    - vlastnícke práva k výsledkom výskumu a vývoja a ich proporcionálny podiel,
    - povinnosti týkajúce sa vratiek a úrokov;
  + predkladá vykonávateľovi len oprávnené výdavky v súlade so systémami financovania podľa kapitoly 4.6 SIPOO, vrátane platieb partnera;
  + predkladá ŽoP oddelene za vlastnú časť výdavkov a oddelene za výdavky partnera;
  + dokladuje prevod prostriedkov partnerovi (výpis z účtu alebo potvrdenie o prijatí);
  + do 10 pracovných dní odo dňa prijatia vratky (vrátane vratky partnera) prevedie zodpovedajúcu sumu späť vykonávateľovi/sprostredkovateľovi;
  + vratku vysporiadava prostredníctvom „žiadosti o vrátenie“, pričom postup závisí od toho, či ide o vratku prijímateľa alebo partnera.

1. **Partner – subjekt verejnej správy** zodpovedá za riadne, hospodárne a účelové nakladanie s prostriedkami prijatými od prijímateľa – subjektu súkromného sektora, a to v súlade s partnerskou zmluvou a opisom projektu.

Partner je povinný dodržiavať pravidlá rozpočtového hospodárenia a poskytovať súčinnosť pri kontrole, reportingu a audite.

Zodpovednosti partnera

* + Finančná správa pridelených prostriedkov
    - používa ich výhradne na činnosti definované v partnerskej zmluve,
    - vedie oddelenú analytickú účtovnú evidenciu prijatých prostriedkov,
    - zabezpečuje, aby použitie prostriedkov zodpovedalo schválenému účelu a časovému harmonogramu projektu,
    - poskytuje na vyžiadanie všetky vecné a finančné údaje vykonávateľovi alebo Ministerstvu financií SR,
    - považuje DPH za oprávnený výdavok len v prípade, ak nemá nárok na jej odpočet.
  + Rozpočtová oblasť
    - pri určovaní kódu zdroja postupuje podľa Príručky na zostavenie návrhu rozpočtu verejnej správy na príslušné roky,
    - prostriedky prijíma a vedie ich ako transfer označený kódom zdroja POO
    - výdavky realizuje taktiež príslušným kódom POO
    - subjekt verejnej správy iný ako rozpočtová organizácia vedie príjmy a výdavky na bežnom účte; .
    - Prijaté finančné prostriedky klasifikuje partner ako prijatý transfer v rámci položiek 312 Transfery v rámci verejnej správy/322 Transfery v rámci verejnej správy.
* Vratky
  + - priebežne alebo v príslušných lehotách vyúčtuje použitie pridelených prostriedkov,
    - nevyužité prostriedky vracia prijímateľovi na základe vystavenej žiadosti o vrátenie,
    - spolupracuje s prijímateľom pri odvode nevyužitých prostriedkov späť sprostredkovateľovi/vykonávateľovi.

1. **Osobitné povinnosti vykonávateľov** v prípade proporčného vzťahu medzi prijímateľom a partnerom

V prípadoch, keď finančné prostriedky Plánu obnovy a odolnosti prechádzajú cez prijímateľa zo súkromného sektora a následne smerujú k partnerovi, ktorý je subjektom verejnej správy, vznikajú pre vykonávateľa (správcu kapitoly) povinnosti dodržiavať relevantné predpisy a príručky POO, zabezpečenie úplného a správneho záznamu transakcií v systéme CES a správneho finančného výkazníctva.

## **Povinnosti vykonávateľa**

1. Keďže tento tok nie je štandardnou transferovou schémou, je nutné zabezpečiť identifikáciu finančného toku, v ktorom sú prostriedky POO poskytované najskôr súkromnému prijímateľovi a až následne vstupujú do verejného sektora cez partnerský vzťah.
2. Vyžadovať od prijímateľa také údaje a podklady, ktoré umožnia vykonávateľovi správne zhodnotiť, či výdavky partnera majú dopad na rozpočet a LVV kapitoly, a či je partner subjektom verejnej správy, ktorý má povinnosť predkladať FIN výkazy podľa príslušného opatrenia Ministerstva financií SR.
3. Zabezpečiť prijatie vratiek POO a DPH vzniknutých na strane partnera na svoj príjmový účet POO:
   * vratka musí byť zúčtovaná v správnom období,
   * prijatá efektívna platba musí byť priradená k správnemu zdroju financovania.

Aj keď finančné prostriedky nie sú poskytované partnerovi priamo z kapitoly vykonávateľa, vykonávateľ nesie plnú zodpovednosť za to, aby:

* finančný tok bol správne zachytený v systéme RIS a v CES,
* bola vykonaná všetka potrebná dokumentácia (zúčtovanie, ELÚR, evidencia v MUR),
* dopad na LVV bol správne vyhodnotený,
* údaje vo FIN výkazoch partnerov, ktorí sú subjektami verejnej správy boli úplné a konzistentné so záznamami v systéme ISPO.

## **Odporúčané kontrolné mechanizmy vykonávateľa**

V záujme predchádzania problémom pri overovaní míľnikov a cieľov POO sa odporúča:

1. Pred zrealizovaním finančného tokuskontrolovať:
   * sektorové zaradenie partnera podľa ŠÚ SR,
   * ekonomickú povahu plnení medzi prijímateľom a partnerom,
   * či pôjde o transfer alebo dodávateľsko–odberateľský vzťah.
2. Počas realizácie projektu priebežne preverovať:
   * vecnú väzbu medzi ŽoP prijímateľa a výdavkami partnera,
   * správnosť účtovania partnera ( zdroj, účtovanie pohľadávok a záväzkov),
   * správne uplatnenie DPH a vratiek.
3. Po ukončení projektu vykonať:
   * kontrolu finálneho zúčtovania u prijímateľa aj partnera,
   * kontrolu FIN výkazov partnera za dané obdobie,
   * kontrolu správnosti spätného rozpočtového zapojenia vratiek do kapitoly vykonávateľa.

Pozn.: Vykonávateľ vedie evidenciu vyplatených a prijatých prostriedkov POO aj za subjekty verejnej správy, ktoré podľa platnej legislatívy nepodávajú FIN výkazy. V takomto prípade je vykonávateľ povinný zabezpečiť, aby bola celá suma poskytnutá týmto subjektom vykázaná ako prostriedky POO.